2020–2021 mokslo metų

 Gargždų lopšelio-darželio

 ,,Gintarėlis“ veiklos plano

 1 priedas

**2019-2020 M. M. GARGŽDŲ LOPŠELIO-DARŽELIO ,,GINTARĖLIS“ VEIKLOS PLANO ĮGYVENDINIMO ANALIZĖ**

Strateginių tikslų įgyvendinimą per 2019–2020 mokslo metus kryptingai siejome su veiklos plano tikslais ir uždaviniais. Numatytų priemonių įgyvendinimui buvo sutelkta pedagogų komanda, inicijuotos darbo grupės, lopšelio-darželio ,,Gintarėlis“ bendruomenė materialinių ir finansinių išteklių racionaliam panaudojimui.

 Pirmo tikslo įgyvendinimui siekėme užtikrinti kokybišką ikimokyklinio ir priešmokyklinio ugdymo programų įgyvendinimą, plėtojome ugdymo įstaigos ir šeimos partnerystę, integruojant sveikatos stiprinimo programą. Per 2019–2020 mokslo metus ir toliau buvo įgyvendinama ikimokyklinio ugdymo programa „Vaikystės žingsneliai“. Ikimokyklinio ugdymo grupių pedagogai naudojasi komplekto PIKA ugdomąja medžiaga, priešmokyklinio ugdymo grupių pedagogai naudojasi komplekto OPA PA ugdomąja medžiaga, kuri parengta remiantis atnaujintos Bendrosios priešmokyklinio ugdymo ir ugdymosi programos projektu. Toliau sėkmingai tęsiamas tarptautinės vaikų socialinių įgūdžių ugdymo programos ,,Zipio draugai“ įgyvendinimas, įgyvendinama socialinio emocinio ugdymo programa „Kimochis“ 3-5 metų vaikams, vyksta dalyvavimas Draugiškojoje SEU olimpiadoje „Dramblys“. Kiekvienam vaikui rengiamas ,,Ikimokyklinuko pasiekimų aplankalas“, kuris padeda apibendrinti pedagogų ir tėvų sukauptą informaciją apie vaiką, jo ugdymosi ypatumus, pasiekimų raidą.

Vykdoma ES pieno tiekimo mokykloms programa ,,Pienas vaikams“ ir vaisių vartojimo skatinimo programa ,,Vaisiai kasdien“. Jomis skatinama produktų įvairovė, patiekiant papildomai ir nemokamai vaisių ir pieno produktų.

 Plėtodami bendradarbiavimą su šeima siekėme ugdymo procese ieškoti naujų bendravimo ir bendradarbiavimo formų ir metodų, kad kuo daugiau tėvų įsitrauktų į įstaigos gyvenimą. Lopšelio-darželio internetinėje svetainėje teikėme tėvams informaciją apie vykstančius renginius įstaigoje, tėvai dalyvauja vertinant vaiko pasiekimus. Pasikeitus situacijai dėl Covid – 19 ligos, karantino metu vyko nuotolinis ugdymas. Pedagogai teikė informaciją elektroninėmis priemonėmis, dalyvavo mokymuose nuotolinio ugdymo įgyvendinimui pagerinti. Per Zoom programą organizavome pasitarimus, konsultacijas, dalinomės patirtimi. Didelis iššūkis buvo elektroninių metodinių priemonių rengimas, naujų programų valdymas.

 Siekiant ugdymo paslaugos kokybės, užtikrinant ugdymo turinio ir formų kaitą, per visus mokslo metus siekėme pedagoginio novatoriškumo, tobulinome pedagoginę veiklą, diegėme pedagogines naujoves ir gerinome higieninius reikalavimus atitinkančias ugdymo sąlygas. Ugdymo procesas buvo vykdomas plėtojant saviraiškos ir socializacijos galimybes per kūrybinius projektus, pažintines veiklos programas. Pedagogai dalyvavo tarptautinių projektų įgyvendinime: Vaiko kelias į gražią kalbą“, meno projektas „Karūna mamai“, eTwining projektas „Rudens karuselė“, „Vaikystės lėlės“ su JAV Ročesterio bendruomene (neįgyvendintas dėl Covid – 19). Buvo vykdomi respublikiniai projektai :LFF „Futboliukas“, ikimokyklinių ugdymo įstaigų respublikinis gamtosauginis projektas-konkursas „Mažieji sodeliai“, įstaigos etnoprojektas „Pajausk vaistažolių galią...“ socialinis-meninis projektas „Skirtukas knygai“. Įsimintinas dalyvavimas respublikiniame festivalyje „Skambėk, skambėk lietuviška daina“, ESMI degalinių tinklo vaikų piešinių konkurse „Artėjančios Kalėdos mano namuose, miestelyje, Lietuvoje“, akcijoje „Pyragų diena“, parodomojoje futbolo treniruotėje su Gargždų „Bangos“ treneriu. Organizuota edukacinė veikla su Lietuvos vyriausia farmagnoste žolininke J. Balvočiūte. Įstaigoje svečiavosi policijos bičiulis Amsis, moterų sporto klubo „Divina Femina“ trenerė vedė vaikams mankštą, susipažinome su gamtamokslinė savaitės programa „Magiški kiaušiniai“.

 Vyko gerosios patirties sklaida : projektinės veiklos „Lopšelio dienos“ pristatymas Klaipėdos rajono pedagogams, skaityti pranešimai respublikinėje mokslinėje-praktinėje konferencijoje: „Aš ne verksnys, o tyrinėtojas“, „Kas čia vyksta?“, pristatyta metodinė priemonė „Žaisdami mokomės“ konferencijoje „Naujosios kartos vaikai“. Parengti ugdytiniai Lietuvos vaikų ir moksleivių TV konkursui „Dainų dainelė“ ir dalyvauta vaikiškų dainelių rinkinio „Saulutės takučiu“ sudaryme. Inicijuotas respublikinis nuotolinis projektas „Vienybė težydi“. Į KRSC edukacinį banką įkeltos 5 mokytojų nuotolinio darbo pateiktys.

 Pravesti 3 mokytojų tarybos posėdžiai, kurių metu daug dėmesio buvo ugdymo kokybės gerinimui, analizavome, kokią pagalbą suteikti specialiųjų ugdymosi poreikių vaikams, kaip pagerinti lauko edukacines erdves.

 Veikė Vaiko gerovės komisija, kurios tikslas – laiku pastebėti ir tenkinti kiekvieno ugdytinio poreikius . Ugdymo turinys pritaikomas taip, kad kiekvienas vaikas pagal savo poreikius ir išgales bręstų kaip asmenybė, įgytų kompetencijų būtinų tolesniam mokymuisi bei prasmingam aktyviam gyvenimui šiuolaikinėje visuomenėje. 2019–2020 mokslo metais buvo ugdomi 11 specialiųjų ugdymo(si) poreikių vaikų. Dirbo 5 auklėtojų padėjėjai. Įstaigoje specialiųjų ugdymosi poreikių vaikams yra teikiama socialinė ir psichologinė pagalba. Jie lankė specialiąsias pratybas. Visi ugdytiniai padarė pažangą. Specialiojo pedagogo pagalba bus tęsiama ir kitais mokslo metais.

Iš viso vyko 15 vaiko gerovės komisijos posėdžių, 5 iš jų – neeiliniai.

 Sistemingai buvo vykdomas ugdymo proceso stebėsenos planas 2019-2020 mokslo metams. Stebėtos ugdomosios veiklos, parodė, kad pedagogai pakankamai geba atskleisti ugdymo turinį, formas ir metodus, juos sieja su realiu gyvenimu bei ugdytinių kasdieninio gyvenimo poreikiais. Tačiau stebint ugdomojo proceso organizavimą, pastebėta, kad turėtume ieškoti kuo įvairesnių galimybių gerinti individualių poreikių tenkinimą, o siekiant ugdyti įvairesnius įgūdžius ir suvokimą reikia taikyti ir įvairesnius ugdymo(-si) metodus. Individualiuose pokalbiuose su pedagogais buvo aptariamos stebėtų veiklų protokolų pastabose nurodyti trūkumai ir pasiūlymai.

Išplėtota veikla su socialiniais partneriais, pedagogai dalijasi darbo patirtimi, dalyvauja parodose ir kituose renginiuose. Plečiamas socialinių partnerių ratas, metų pabaigoje tęsiamas bendravimas su Jungtinės Karalystės Londono lietuvišku darželiu ,,Lietutis“. Toliau plėtojama socialinė partnerystė su Klaipėdos rajono pedagogine psichologine tarnyba, švietimo centru, rajono švietimo įstaigomis. Pedagogai organizavo 7 ekskursijas ugdytiniams.

 Planingai ir sistemingai 2019–2020 mokslo metais dirbo metodinė grupė, kuri per 8 organizuotus pasitarimus sėkmingai įgyvendino metodinės grupės veiklos planą, skleidė savo patirtį, domėjosi pedagoginėmis naujovėmis, rengė diskusijas ir kūrybines vaikų darbų parodas. Sveikatos ugdymo programa integruojama į ugdymo turinį, atsakingai organizuojama ugdytinių sveikatinimo veikla. Puoselėjant sveikos gyvensenos idėjas, bendruomenė buvo telkiama dalyvauti rengiant ir įgyvendinant visų grupių teminius sveikos gyvensenos ugdymo projektus. Bendru mokytojų sutarimu, išstojome iš ikimokyklinių įstaigų darbuotojų asociacijos „Sveikatos želmenėliai“, dėl organizacijos pasyvios veiklos. Su futbolo klubu „Banga“ organizavome futbolo varžybas „Futboliukas“ rajono ir miesto ikimokyklinėm įstaigoms. Esame Lietuvos sveikatą stiprinančių mokyklų tinklo nariais, dalyvavome akcijoje „Banga per Lietuvą“ , Lietuvos olimpinės akademijos organizuotame piešinių konkurse „Mes sportuojame“, akcijoje „Aš bėgu“. Klaipėdos apskrities policijos komisariato organizuotame konkurse tapome „Saugiausia ikimokyklinio ugdymo įstaiga“.

 Lopšelyje-darželyje pakankamas dėmesys yra skiriamas vaikų gyvybės ir sveikatos apsaugai, palaikomas nuolatinis ryšys su Gargždų šeimos medicinos klinikos vaikų skyriaus gydytojais ir slaugytojais bei Klaipėdos rajono visuomenės sveikatos biuro specialistais. Tarpinstitucinio bendradarbiavimo rezultatas - išimties tvarka skirti mokytojų padėjėjai sveikatos sutrikimų turintiems vaikams. Bendradarbiavome su cukriniu diabetu sergančių vaikų sąjunga „Smalsučiai“. Siekiame sukurti gerą psichologinį klimatą, saugią ir sveiką aplinką. Dalyvavome mikroklimato tyrime, kurį vykdė Klaipėdos rajono sveikatos biuras. Visus metus buvo teikiama operatyvi medicininė pagalba, vykdoma prevencinė, metodinė veikla, maitinimo organizavimo priežiūra ir vaikų sveikatos kontrolė. Visuomenės sveikatos priežiūros specialistas vykdydamas metodinę bei prevencinę veiklą per mokslo metus rengė lankstinukus, informacinius leidinius, vykdė tėvų apklausą.

 Įgyvendindami antrą tikslą, stengiamės užtikrinti socialinės aplinkos saugumą, atnaujinome kiemo erdves naujais įrenginiais, atitinkančiais higieninių normų reikalavimus. Tai suteikė vaikams daugiau galimybių sportinei veiklai lauke, tenkina jų norą žaisti bei skatina fizinį aktyvumą. Įstaigos kiemas atnaujintas ir naujais želdiniais.

 Per 2019–2020 mokslo metus įstaigoje ikimokyklinio ir priešmokyklinio ugdymo paslaugos buvo teikiamos 262 ugdytiniams. Mokesčio už maitinimą lengvata taikyta: nemokamam maitinimui 100 proc.– 10 ugdytiniams, iš jų (2– socialinė pašalpa, 8 – turi didelių ugdymosi poreikių), 50 proc.– 52 ugdytiniams. Sudarytos tėvams sąlygos pasirinkti maitinimo skaičių, šia paslauga pasinaudojo 22 ugdytiniai, ugdymo paslauga pasirinkti maitinimo skaičių naudojosi 24 .

 Ir šiais mokslo metais logopedai toliau teikė kvalifikuotą logopedo pagalbą. Tai: kalbos sutrikimų diagnostika ir korekcija, kalbos sutrikimų prevencija, pedagogų ir ugdytinių tėvų konsultavimas kalbos ugdymo ir kalbos sutrikimų prevencijos klausimais. Logopedo pagalba buvo teikiama 53 vaikams ( 22 priešmokyklinio ir 31 ikimokyklinio amžiaus).

 Įstaigoje buvo vykdomas giluminis auditas. Pirma pasirinkta sritis: 1. „Etosas“, veiklos rodiklis 1.3. „Mokyklos vidaus ir išorės ryšiai“, pagalbinis rodiklis 1.3.1. „Mokyklos bendruomenės narių bendravimo ir bendradarbiavimo kokybė“, vertinimas - 3 lygis. Reikalingi veiksmai (siūlomi veiksmai situacijai gerinti): Kurti bendradarbiavimo tradicijas, skatinti įvairiapusį šeimos dalyvavimą įstaigos gyvenime, skatinti bendruomenės narių bendravimą neformalioje aplinkoje, stiprinti besimokančios bendruomenės siekį, plėtoti bendradarbiavimą su socialiniais partneriais.

Kontroliuojančios institucijos per 2019–2020 mokslo metus atliko patikrinimus: Klaipėdos rajono savivaldybės administracijos Turto valdymo skyrius vykdė statinio techninę priežiūrą. Patikrinimo akte rekomenduojama apšiltinti pastato lauko sienas, remontuoti stogą. Iki 2020-05-20 nurodyta atlikti kasmetinę pastato priežiūrą ir apžiūros aktą pristatyti į Klaipėdos rajono savivaldybės administracijos Turto valdymo skyrių.

Apžvelgsiu 2019–2020 mokslo metų veiklos plano situaciją pagal pedagogų apklausą:

 **I. STIPRYBĖS**

* Specialioji pedagoginė pagalba, vaikams turintiems specialiųjų poreikių
* Palankios sąlygos pedagogų darbo patirties sklaidai
* Vykdomas edukacinis vidaus ir lauko aplinkos kūrimas
* Konstruktyvi Vaiko gerovės komisijos veikla
* Plečiamos bendravimo ir bendradarbiavimo galimybės
* Geri įstaigos bendruomenės tarpusavio santykiai

**II. SILPNYBĖS**

* Nepakankamas pedagogų informacinių technologijų taikymas ugdymo procese
* Nepakankama pedagogų kvalifikacija darbui su specialiųjų poreikių vaikais
* Nesutampanti pedagogų ir tėvų nuomonė, susiduriant su iškilusiomis problemomis

**III. GALIMYBĖS**

* Tolesnis lauko edukacinių aplinkų turtinimas. Toliau plėtoti muzikinį kiemelį.
* Darbo su šeima kokybės tobulinimas
* Pedagogų savišvieta ir savitarpio pagalba
* Tobulinta pedagogo veiklos darbo kokybė, tiriant prioritetų pagrįstumą, jų tolesnį vykdymą

 **IV. GRĖSMĖS**

* Didėjantis specialiųjų ugdymosi poreikių vaikų skaičius
* Nuolatinis papildomų darbo funkcijų didėjimas
* Baimės dėl galimo vaikų skaičiaus didinimo grupėse
* Silpnėjanti vaikų sveikata

Parengė

Lopšelio-darželio „Gintarėlis“ direktorė Alė Šimaitienė